钦定古今图书集成/明伦汇编/氏族典/第052卷 > 《廖用贤尚友录》 > 韦放
## 钦定古今图书集成/明伦汇编/氏族典/第052卷 > 《廖用贤尚友录》 > 韦放

按《梁书韦放传》，“放字元直，车骑将军叡之子。初为齐
晋安王宁朔主簿。高祖临雍州，又召为主簿。天监元
年，为盱眙太守，还除通直郎，寻为轻车晋安王中兵
参军，迁镇右始兴王谘议参军，以父忧去职。服阕，袭
封永昌县侯，出为轻车南平王长史、襄阳太守，转假
节明威将军、竟陵太守。六年，大举北伐，以放为贞威”
将军，迁云麾南康王长史、寻阳太守。累为藩佐，并著
声绩。普通八年，高祖遣兼领军曹仲宗等攻涡阳，又
以放为明威将军，帅师会之。魏大将费穆帅众奄至，
放军营未立，麾下止有二百馀人，皆失色请去。放厉
声叱之，于是士皆殊死战，莫不一当百，魏军遂退。放逐北至涡阳，涡阳城主王伟以城降，魏人弃诸营垒，
一时奔溃，众军乘之，斩获略尽。还为太子右卫率，转
通直散骑常侍。出为持节、督梁、南秦二州诸军事、信
武将军、梁、南秦二州刺史。中大通二年，徙督北徐州
诸军事、北徐州刺史。在镇三年卒，时年五十九，谥曰
“宜侯。”